Source: http://www.bihon.ro/csm-oradea-a-spulberat-liderul/1015577
Timestamp: 2018-07-18 03:16:39+00:00

Document:
CSM Oradea a spulberat liderul - BIHON
CSM Oradea a spulberat liderul
21. noiembrie 2011 15:22
CSM Oradea a învins categoric HCM Făgăraş, cu scorul de 31-25.
Derby-ul Seriei B din Divizia A de handbal masculin a fost derby mai mult „pe hârtie”, pentru că pe teren CSM Oradea a dominat jocul cu multă autoritate, obţinând o victorie categorică. Handbaliştii orădeni au spulberat fostul lider, impunându-se cu multă autoritate. Scorul final putea fi şi mai sever, dar antrenorul Sebastian Tudor a folosit spre final mai mulţi juniori, iar oaspeţii au redus din handicap.
Gazdele au început meciul în trombă, desprinzându-se încă din start. După ce Al. Farcaş a deschis scorul, s-a ajuns la 5-1, 8-4, 10-5. Orădenii şi-au surprins adversarii printr-un joc foarte rapid şi prin combinaţii de efect, dar şi printr-o apărare agresivă şi eficientă. Avantajul gazdelor a crescut până la pauză, scor 18-12.
Joc spectaculos
Repriza secundă a avut acelaşi aspect. CSM Oradea a continuat să se distanţeze, pe fondul unui joc foarte bun. Ecartul maxim a fost de nouă goluri, scor 28-19 (’49). Orădenii au încercat scheme spectaculoase, culminând cu o „aeriană” pe semicerc, finalizată de golgeterul întâlnirii, Alexandru Farcaş. În ultimele minute, gazdele au mai redus turaţia, scorul final fiind 31-26.
„Am pregătit bine acest meci şi mă bucur că băieţii au respectat tactica pe care am stabilit-o. Cred că am câştigat jocul în apărare, acolo unde s-a jucat foarte bine, mai puţin spre final. Am câştigat două jocuri foarte importante şi dificile, la Piteşti şi acum cu Făgăraşul. Urmează un alt meci greu, la Craiova. Sperăm să trecem cu bine şi de acest hop”, a afirmat antrenorul CSM Oradea, Sebastian Tudor.
CSM Oradea – HCM Făgăraş 31-26 (18-12)
CSM Oradea: Bistrean, Leu, Gale – portari; Luca, Radu, Macovei 8, Papuc, R. Farcaş 4, Sava 1, Maxim 1, Taşcă, Avram 1, Al. Farcaş 13, Mincan 3. Antrenor: Sebastian Tudor
HCM Făgăraş: Şuteică, Şofronici – portari; Marinescu 5, Frăţilă 8, Dincă 1, Soci 3, Lazea, Dobrin 3, Mânea, Bucşa 6, Pasere, Bogdan, Rău. Antrenori: Gheorghe Pufuleţ, Răzvan Marocico
Arbitri: Claudiu Gorina, Florin Melencu (Craiova)
Lovituri de la 7 metri: 6-5. Transformate: 5-5
Taguri: csm oradea, HCM Făgăraş

References: CSM 

CSM 
 CSM 
 CSM 
 CSM 

CSM 

CSM 
 csm